אין תמונה חופשיתאין תמונה חופשית
**ענת פלג** (נולדה ב-2 באוקטובר 1957) היא חוקרת ישראלית בתחום התקשורת והמשפט, ובעבר כתבת רדיו לענייני משפט בקול ישראל. מכהנת כמנהלת המרכז לתקשורת ומשפט באוניברסיטת בר-אילן, ומרצה בנושא יחסי המשפט באוניברסיטת בר-אילן, אוניברסיטת תל אביב. מכהנת כיו"ר ועדת האתיקה הפנימית של תאגיד השידור הציבורי כאן 11.

ביוגרפיה
--------

נולדה ב-1957, בתם של דליה גותן (לבית ציזלינג), שהייתה יו"ר מועצת ארגוני נשים בישראל ומראשי תנועת הנשים ויצו בישראל, ושל עורך הדין יעקב גותן. פלג היא נינתם של לאה ודוד איזמוז'יק, ממייסדי תל אביב.

בשנים 1978-1983 למדה לתואר ראשון בספרות אנגלית ומדעי המדינה באוניברסיטה העברית בירושלים. ב-2004 חזרה לספסל הלימודים באוניברסיטת בר-אילן, והשלימה תואר שני ב-2006 ודוקטורט בתקשורת בשנת 2010.

פלג היא חברת נשיאות מועצת העיתונות בישראל, וחברה בוועדה הציבורית, בראשות שופטת בית-המשפט העליון בדימוס, עדנה ארבל, להגנה על הציבור מפני פרסומים פוגעניים ברשת. בעבר כיהנה כיו"ר תא כתבי המשפט באגודת העיתונאים בתל אביב. היא מרצה בהשתלמויות שופטים, עורכי-דין ובכנסים בינלאומיים בנושא משפט ותקשורת.

נשואה לד"ר ישראל פלג, ואם לשניים.

### עבודה עיתונאית

במסגרת שירותה הצבאי בשנים 1978-1975, שימשה כעורכת תוכניות דוקומנטריות בתחנת הרדיו הצבאית גלי צה"ל. עם שחרורה עברה לעבוד בקול ישראל ובטלוויזיה הישראלית. עבדה במשרה מלאה בקול ישראל בין השנים 2011-1983.

במשך 17 שנים, בין השנים 1993-2010, התפרסמה ככתבת קול ישראל לענייני משפט בתל אביב. במסגרת תפקידה סיקרה משפטים מפורסמים רבים שבמרכזם אישי ציבור, ידוענים וראשי פשע מאורגן. במקביל הייתה פרשנית בתוכנית "ערב חדש" בטלוויזיה החינוכית.

במקביל לסיקור תחום המשפט, עסקה בסיקור תיאטרון ותרבות ברשת ב'.

בין השנים 1988-1992, במסגרת שליחותו של בעלה כקונסול כללי בפילדלפיה, ארצות הברית, כתבה פלג מדורים קבועים לעיתונים "העיר" ו"את" בישראל. כן כתבה תסריט והפיקה סרט הדרכה לילדים הזקוקים לניתוח.

### המרכז לתקשורת ומשפט באוניברסיטת בר-אילן

פלג יזמה והקימה את המרכז לתקשורת ומשפט באוניברסיטת בר-אילן, בראשות פרופ' אריאל בנדור. המרכז עוסק בקידום וטיפוח מחקר בינתחומי של ההשלכות החברתיות, המשפטיות והתקשורתיות של סיקור המשפט בתקשורת הישראלית והשינויים המתחוללים בו. פלג ניהלה כנסים רבים של המרכז החל משנת 2010, בין השאר בנושאים כגון טובת הלקוח מול לחצי התקשורת, אסטרטגיות תקשורתיות בשירות המשפט, אתיקה עיתונאית, משפט וכלכלה בשיח הציבורי, צנזורה צבאית וחופש העיתונות, המשפט בעידן המדיה, מבקר המדינה בעידן המדיה, האפקטיביות של צווי איסור פרסום בעידן האינטרנט, היבטים משפטיים ואתיים בעבודתם של יועצי תקשורת, מאפייני סיקור הפוליטיקה בעיתונות הישראלית, ועוד.

הספר "דלתיים פתוחות"
--------------------

ספרה של פלג "דלתיים פתוחות: השפעת התקשורת על המשפט בישראל" יצא ב-2012 בהוצאת מטר. הספר מבוסס על עבודת דוקטורט בנושא זה באוניברסיטת בר-אילן. מול תפיסת המשפט כהליך אובייקטיבי, חסר פניות וחסין מפני השפעה חיצונית, שאלה פלג בעבודתה 92 שופטים, תובעים, עורכי-דין פרטיים בכירים ועיתונאים ידועים, אם לחציה של התקשורת מאפשרים לקיים בישראל הליך משפטי הוגן ואובייקטיבי, ועד כמה הם עצמם בהתנהלותם המקצועית "משוחררים" מהשפעת התקשורת. הספר מתאר שינויים שחלו בסגנון סיקור תחום המשפט בתקשורת הישראלית המסחרית, ובשינויים שחלו בפסקי-דין שבהם נדרשים השופטים להגיב לסגנון סיקור זה ולשימוש הגובר שעושים עורכי-הדין בתקשורת. בהתבסס על ניתוח הפסיקה שניתנה בישראל, ועוסקת ביחסים שבין המשפט לתקשורת, וניתוח סיקורם העיתונאי של 8 משפטים פליליים, שזכו לפרסום רב (משנות השישים ועד למשפט נשיא המדינה משה קצב), הספר דן בשאלה האם אפשר לזהות במערכת המשפט תהליך של "מדיאטיזציה" (Mediatization), כנטען לגבי השפעת התקשורת על מוסדות פוליטיים.

ממאמריה
-------

* פלג, ע. ובוגוש, ר. "הפרקליט כדובר": השינוי ביחסם של עורכי-הדין הפליליים לתקשורת בישראל. **המשפט**, ט"ו (ספטמבר 2010) (1) 111-159.
* פלג, ע. ובוגוש, ר. ‏הגלימה השחורה והעיתונות הצהובה – חדירת התקשורת לשפיטה, **מסגרות מדיה** 5 (אוקטובר 2010), 13-57 .
* ענת פלג, ‏הערכאה העיתונאית: סיקור משפטים פליליים פופולריים בעיתונות הישראלית, **קשר** 42, סתיו 2011, 46-35
* פלג, ע. "דמעה אחת שווה אלף מילים – הזיקה בין התנהלותם התקשורתית של נפגעי עבירות למעמדם בהליך המשפטי". **קריית המשפט**, (2014) י' 211-185.
* פלג, ע' ובוגוש, ר'. "חולשת העוצמה" - האוטונומיה של כתבי המשפט בישראל. מעברים ספר לכבוד פרישתו של פרופ' דן כספי. 2015

* המלכוד של עיתונאי המשפט בישראל בעידן המקוון - מסגרות מדיה, באתר מסגרות מדיה, ‏10 בפברואר 2022
* Peleg, A & Bogoch, R. (2012). "Removing Justita's Blindfold: The Mediatization of Law in Israel", Media Culture and Society, 34, 8, 961-978.
* Peleg, A & Bogoch, R. (2014). "Mediatization, Legal Logic and the Coverage of Israeli Politicians on Trial", Journalism Practice, 8:3, 311-325.
* Bogoch, R & Peleg, A. (2014). "Law in the age of Media-Logic", Communication handbooks of communication sciences Volume 21: Editor: Knut Lundby Publishers: De Gruyter Mouton
	+ Pugach, D. Peleg, A. & Ronel. N. (2017).  "Lingual Injury: Crime Victims between the Criminal Justice System and the Media**". Journal of  International Review of Victimology** 24(1):026975801773019

קישורים חיצוניים
----------------

* ענת פלג, באתר החוג לתקשורת באוניברסיטת בר-אילן
* אורן פרסיקו, בשולי גלימתו של אודי שיחודי, באתר העין השביעית, 7 באוקטובר 2012
* עידו באום, חשופים בצריח: "השופטים פוחדים מהתקשורת", באתר TheMarker‏, 17 בפברואר 2012
* ליאור ליברובסקי, ענת פלג, כתבת קול ישראל, יוצאת לחופשה לכתיבת דוקטורט(הקישור אינו פעיל), באתר ביזפורטל,‏ 16 בינואר 2008

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007302090505171
* BnF: cb166730695 (data)
* ISNI: 0000 0003 9956 2590
* LCCN: no2012117548
* VIAF: 294071499
* WorldCat: lccn-no2012117548

 |